[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 11.08.2005

COM(2005) 370 τελικό

2005/0149(COD)

Πρόταση

ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση της οδηγίας 2000/14/ΕΚ για την προσέγγιση των νομοθεσιών των κρατών μελών σχετικά με την εκπομπή θορύβου στο περιβάλλον από εξοπλισμό προς χρήση σε εξωτερικούς χώρους

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Πλαίσιο της πρότασης

- Λόγοι υποβολής και στόχοι της πρότασης

Η παρούσα πρόταση προβλέπει την τροποποίηση της οδηγίας 2000/14/ΕΚ του Ευρωπαϊκού Κοινοβουλίου και του Συμβουλίου της 8ης Μαΐου 2000 για την προσέγγιση των νομοθεσιών των κρατών μελών σχετικά με την εκπομπή θορύβου στο περιβάλλον από εξοπλισμό προς χρήση σε εξωτερικούς χώρους ("οδηγία για το θόρυβο").[1]

Η οδηγία για το θόρυβο άρχισε να ισχύει σε εθελοντική βάση στις 3 Ιουλίου 2001. Από τις 3 Ιανουαρίου 2002, οι πενηνταεπτά τύποι του εξοπλισμού που εμπίπτει στο πεδίο εφαρμογής της πρέπει να πληρούν τις απαιτήσεις της οδηγίας για το θόρυβο πριν διατεθούν στην αγορά ή τεθούν σε λειτουργία εντός της Ευρωπαϊκής Κοινότητας.

Στόχος της οδηγίας για το θόρυβο είναι να εγγυηθεί την ελεύθερη κυκλοφορία του εξοπλισμού που εμπίπτει στο πεδίο εφαρμογής της, μειώνοντας, ταυτόχρονα, τα επιτρεπόμενα επίπεδα θορύβου από τον εξοπλισμό αυτό, προκειμένου να προστατευθούν η υγεία και η ευημερία των πολιτών καθώς επίσης και το περιβάλλον. Παράλληλα, έχει ως στόχο να παράσχει στους πολίτες πληροφορίες για το θόρυβο που εκπέμπει ο εξοπλισμός αυτός, βελτιώνοντας με αυτό τον τρόπο τις επιλογές των πελατών. Ορίζει τις μέγιστες επιτρεπόμενες στάθμες ακουστικής ισχύος και την υποχρεωτική σήμανση των εκπομπών θορύβου για εικοσιδύο τύπους εξοπλισμού, καθώς επίσης και την υποχρεωτική σήμανση των εκπομπών θορύβου για τους υπόλοιπους τριανταπέντε τύπους εξοπλισμού.

Για τους τύπους εξοπλισμού για τους οποίους ισχύουν επιτρεπόμενες στάθμες ακουστικής ισχύος, υπάρχουν δύο φάσεις εφαρμογής. Η πρώτη τέθηκε σε ισχύ στις 3 Ιανουαρίου 2002 ("φάση Ι")· η δεύτερη σειρά μειωμένων ορίων θα αρχίσει να ισχύει στις 3 Ιανουαρίου 2006 ("φάση ΙΙ"). Η παρούσα πρόταση έχει τους ακόλουθους στόχους:

- να επιτρέψει σε ορισμένους τύπους εξοπλισμού (για τους οποίους υπάρχουν σαφή στοιχεία ότι τα όρια της φάσης ΙΙ δεν είναι προς το παρόν τεχνικώς εφικτά) να διατεθούν στην αγορά ή/και να τεθούν σε λειτουργία στην Ευρωπαϊκή Κοινότητα από τις 3 Ιανουαρίου 2006·

- να παράσχει στην Επιτροπή επαρκή χρόνο ώστε να εκπληρώσει τις υποχρεώσεις που υπέχει βάσει των άρθρων 16 και 20 της οδηγίας για το θόρυβο·

- να επιτρέψει την ενσωμάτωση της έκθεσης που προβλέπεται στο άρθρο 20 παράγραφος 3 στην έκθεση που προβλέπεται στο άρθρο 20 παράγραφος 1 της οδηγίας για το θόρυβο.

Οι απαιτήσεις της φάσης ΙΙ σχεδιάστηκαν με σκοπό να παράσχουν στη βιομηχανία της ΕΕ φιλόδοξα όρια περιβαλλοντικού θορύβου τα οποία, όταν ορίστηκαν από τους συννομοθέτες, θεωρήθηκαν εφικτά, λαμβανομένων υπόψη των διαθέσιμων τεχνικών γνώσεων, της αναμενόμενης προόδου στον τομέα της μείωσης του θορύβου και του χρόνου ανταπόκρισης που προβλέπεται στην οδηγία. Αυτό ισχύει για την πλειονότητα των μηχανημάτων για τα οποία πρόκειται να εφαρμοστούν τέτοια όρια.

- Γενικό πλαίσιο

Τεχνικά ζητήματα που προκύπτουν από την εφαρμογή της οδηγίας για το θόρυβο σε ορισμένους τύπους εξοπλισμού

Κατά τη διάρκεια της έκτης συνεδρίασης της διευθύνουσας ομάδας για το θόρυβο στις 16 Μαΐου 2003, η Επιτροπή ανέθεσε στην ομάδα εργασίας σχετικά με τον εξοπλισμό προς χρήση σε εξωτερικούς χώρους, συχνά καλούμενη "WG7", να παράσχει συμβουλές όσον αφορά τις τεχνικές πτυχές των παρατηρήσεων και των αιτημάτων που υποβλήθηκαν από τη βιομηχανία και τα κράτη μέλη σχετικά με την εφαρμογή της οδηγίας για το θόρυβο.

Τα μέλη της WG7 είναι εμπειρογνώμονες αντιπρόσωποι έξι κρατών μελών και τεσσάρων ενδιαφερόμενων ευρωπαϊκών ενώσεων καθώς και ένας αντιπρόσωπος της CEN (Ευρωπαϊκή Επιτροπή Τυποποίησης). Οι υπηρεσίες της Επιτροπής (ΓΔ “Περιβάλλον” και ΓΔ “Επιχειρήσεις και βιομηχανία”) συμμετέχουν στις συνεδριάσεις ως παρατηρητές.

Ως πρώτο βήμα για την υποβολή έκθεσης που θα καλύπτει τα προβλεπόμενα από τις διατάξεις του άρθρου 20 παράγραφος 1 της οδηγίας για το θόρυβο, το έγγραφο θέσης που εξέδωσε η WG7 στις 8 Ιουλίου 2004 κάλυψε την τεχνική εφικτότητα των ορίων της φάσης ΙΙ μεταξύ άλλων πτυχών που ενδέχεται, στο μέλλον, να αποτελέσουν αντικείμενο περαιτέρω αναθεώρησης.

Τα μέλη συμφώνησαν ότι, για διάφορους τύπους εξοπλισμού, οι μετρούμενες στάθμες ακουστικής ισχύος που πρέπει να εφαρμοστούν στη φάση ΙΙ θα ήταν τεχνικώς αδύνατον να επιτευχθούν.

Ειδικότερα, εκφράστηκαν σοβαρές ανησυχίες σχετικά με τον ακόλουθο εξοπλισμό:

- Προωθητές γαιών (με χαλύβδινες ερπύστριες)·

- Φορτωτές (με χαλύβδινες ερπύστριες > 55 kW)·

- Διαστρωτήρες οδοποιίας (finishers) με πήχεις εξομάλυνσης·

- Δονητικές πλάκες·

- Δονητικοί κριοί·

- Δονητικοί οδοστρωτήρες με βαδίζοντα χειριστή·

- Βιομηχανικά ανυψωτικά οχήματα > 10 t.

Επιπλέον, εκφράστηκαν ανησυχίες και σχετικά με την ταξινόμηση και την πιθανή τροποποίηση των κωδίκων δοκιμών για τις χειροκατευθυνόμενες συσκευές θραύσης σκυροδέματος και τις αερόσφυρες με κινητήρα εσωτερικής καύσης και τα ανυψωτικά οχήματα ανωμάλου εδάφους.

Οι υποχρεώσεις της Επιτροπής βάσει των άρθρων 16 και 20 της οδηγίας για το θόρυβο

Σύμφωνα με το άρθρο 16 της οδηγίας για το θόρυβο, ο κατασκευαστής ή ο εγκατεστημένος στην Κοινότητα εξουσιοδοτημένος εκπρόσωπός του διαβιβάζουν, στην Επιτροπή και στην αρμόδια αρχή του κράτους μέλους όπου κατοικούν ή όπου διαθέτουν στην αγορά ή θέτουν σε λειτουργία εξοπλισμό, αντίγραφο της δήλωσης ΕΚ συμμόρφωσης του εν λόγω εξοπλισμού, το οποίο περιέχει πληροφορίες σχετικά με τις στάθμες ακουστικής ισχύος. Με βάση τις πληροφορίες αυτές, η Επιτροπή δημοσιεύει τις σχετικές πληροφορίες, κατά προτίμηση ετησίως, σύμφωνα με το μορφότυπο που καθορίζεται στο άρθρο 16 παράγραφος 4.

Το άρθρο 20 της οδηγίας για το θόρυβο απαιτεί την υποβολή από την Επιτροπή δύο ξεχωριστών εκθέσεων στο Ευρωπαϊκό Κοινοβούλιο και στο Συμβούλιο, ως εξής:

- μια έκθεση σχετικά με τις εμπειρίες της Επιτροπής από την εφαρμογή και τη διαχείριση της οδηγίας (παράγραφος 1). Η εν λόγω έκθεση έπρεπε να υποβληθεί έως τις 3 Ιανουαρίου 2005 και έπρεπε να περιέχει επισκόπηση, βάσει των πληροφοριών που έχουν συλλεγεί δυνάμει του άρθρου 16 και άλλες σχετικές πληροφορίες, των ορίων της φάσης ΙΙ καθώς επίσης και του καταλόγου του εξοπλισμού που υπόκειται στις απαιτήσεις των άρθρων 12 και 13 της οδηγίας·

- μια έκθεση σχετικά με το εάν και κατά πόσο η τεχνική πρόοδος επιτρέπει μείωση των οριακών τιμών στις ενδεικτικές επιτρεπόμενες στάθμες ακουστικής ισχύος που προβλέπονται για τη φάση ΙΙ για τις χλοοκοπτικές μηχανές και τις μηχανές ξακρίσματος χόρτων/μηχανές ξακρίσματος παρυφών. Η εν λόγω έκθεση έπρεπε να υποβληθεί έως τις 3 Ιουλίου 2002.

Και οι δύο εκθέσεις μπορούν να περιέχουν σύσταση ως προς το εάν είναι εφικτά τα όρια της φάσης ΙΙ και, εφόσον κριθεί απαραίτητο, πρόταση τροποποίησης της οδηγίας κατ’ αυτήν ή άλλη έννοια.

Η εμπειρία των πρώτων πέντε ετών εφαρμογής της οδηγίας για το θόρυβο έχει καταδείξει ότι οι υποχρεώσεις που προβλέπονται στο άρθρο 16 και στο άρθρο 20 απαιτούν πρόσθετο χρόνο για να ικανοποιηθούν. Συνεπώς, λαμβανομένων υπόψη των ανωτέρω, προτείνεται να υποβληθούν και οι δύο εκθέσεις ως ενιαίο έγγραφο έως τις 3 Ιανουαρίου 2007 και να τροποποιηθεί ανάλογα το άρθρο 20.

- Υφιστάμενες διατάξεις στον τομέα τον οποίο αφορά η πρόταση

Οδηγία 2000/14/ΕΚ του Ευρωπαϊκού Κοινοβουλίου και του Συμβουλίου της 8ης Μαΐου 2000 για την προσέγγιση των νομοθεσιών των κρατών μελών σχετικά με την εκπομπή θορύβου στο περιβάλλον από εξοπλισμό προς χρήση σε εξωτερικούς χώρους

- Συνέπεια σε σχέση με άλλες πολιτικές και στόχους της Ένωσης

Η οδηγία για το θόρυβο καταρτίστηκε μετά το πέμπτο πρόγραμμα δράσης για το περιβάλλον που επισυνάφθηκε στο ψήφισμα του Συμβουλίου της 1ης Φεβρουαρίου 1993[2] και στην Πράσινη Βίβλο σχετικά με τη μελλοντική πολιτική για το θόρυβο [COM(96) 540 τελικό], το οποίο προσδιόρισε το θόρυβο στο περιβάλλον ως ένα από τα κύρια τοπικά περιβαλλοντικά προβλήματα στην Ευρώπη. Η οδηγία για το θόρυβο βασίζεται στις αρχές και τις έννοιες τις σχετικές με τη νέα προσέγγιση στην τεχνική εναρμόνιση και τα πρότυπα όπως ορίζονται στο ψήφισμα του Συμβουλίου της 7ης Μαΐου 1985[3] και στην απόφαση 93/465/ΕΟΚ του Συμβουλίου της 22ας Ιουλίου 1993[4].

Η παρούσα πρόταση είναι σύμφωνη με την τρέχουσα κοινοτική περιβαλλοντική πολιτική και τους στόχους όπως παρουσιάζονται λεπτομερώς στο έκτο πρόγραμμα δράσης για το περιβάλλον [COM( 2001) 31 τελικό], το οποίο παραθέτει τη μείωση της ηχορύπανσης ως στόχο προτεραιότητας που πρέπει να επιτευχθεί, μεταξύ άλλων , με την επιβολή ορίων θορύβου ανά συγκεκριμένο προϊόν. Το έκτο πρόγραμμα δράσης για το περιβάλλον καθορίζει μια μέθοδο χάραξης πολιτικής με βάση τη συμμετοχή και την ορθή γνώση, σύμφωνα την οποία:

"Η ευρεία συμμετοχή των ενδιαφερομένων θα αποτελέσει βασικό μοχλό για την επιτυχή εφαρμογή του έκτου προγράμματος και μάλιστα σε όλα τα στάδια της πολιτικής διεργασίας, από τη συμφωνία για τους στόχους μέχρι την εφαρμογή μέτρων στην πράξη. Οι σωστές επιστημονικές γνώσεις και οικονομικές εκτιμήσεις, τα αξιόπιστα και ενήμερα στοιχεία και πληροφορίες για το περιβάλλον και η χρήση δεικτών θα χρησιμεύσουν ως στηρίγματα στην κατάρτιση, εφαρμογή και αξιολόγηση της περιβαλλοντικής πολιτικής".

Η καθυστέρηση των ορίων της φάσης ΙΙ, τα οποία καθορίζονται στην οδηγία για το θόρυβο, στις περιπτώσεις στις οποίες κρίθηκαν από όλους τους ενδιαφερομένους τεχνικώς ανεφάρμοστα, εν όψει περαιτέρω αναθεώρησης, αξιολόγησης του αντίκτυπου και πιθανής τροποποίησής τους, ευθυγραμμίζεται πλήρως με την εν λόγω μέθοδο χάραξης πολιτικής.

Διαβούλευση με τα ενδιαφερόμενα μέρη και αξιολόγηση αντικτύπου

- Διαβούλευση με τα ενδιαφερόμενα μέρη

Μέθοδοι διαβούλευσης, κύριοι τομείς-στόχοι και γενικά χαρακτηριστικά των συνομιλητών

Διαβούλευση με την επιτροπή για το θόρυβο σύμφωνα με το άρθρο 19 στοιχείο γ της οδηγίας και με την ομάδα εργασίας εμπειρογνωμόνων για το θόρυβο στις συνεδριάσεις που πραγματοποιήθηκαν στις 21 Μαρτίου 2005. Μια ανοικτή περίοδος διαβουλεύσεων διάρκειας πέντε εβδομάδων, η οποία έληξε στις 22 Απριλίου 2005 επέτρεψε σε όλα τα κράτη μέλη και τα ενδιαφερόμενα μέρη να υποβάλουν εγγράφως πρόσθετες παρατηρήσεις. Επιπλέον, δόθηκε στη διευθύνουσα ομάδα για το θόρυβο η ευκαιρία να παράσχει συμβουλές και ανατροφοδότηση.

Τα κράτη μέλη και οι ενδιαφερόμενοι γνωμοδότησαν σχετικά με το κείμενο του σχεδίου τροποποίησης το Μάιο του 2005 και τους δόθηκαν δύο εβδομάδες για να υποβάλουν γραπτές παρατηρήσεις.

Συνοπτική παρουσίαση των απαντήσεων και τρόπος με τον οποίο ελήφθησαν υπόψη

Από τα δεκαοχτώ κράτη μέλη που απάντησαν, όλα υποστηρίζουν την ανάγκη για μια νομική λύση στο ζήτημα των ορίων της φάσης ΙΙ που είναι τεχνικώς αδύνατον να επιτευχθούν. Η άποψη αυτή εκφράστηκε είτε με την άμεση αποδοχή της σύστασης των υπηρεσιών της Επιτροπής σχετικά με πρόταση τροποποίησης είτε με τη συμφωνία με τα συμπεράσματα και τις συστάσεις του εγγράφου θέσης της WG 7. Όπου διατυπώθηκε γνώμη, έγινε επίσης δεκτό να είναι η καθυστέρηση προσωρινό μέτρο έως ότου πραγματοποιηθεί κατάλληλη τροποποίηση (εάν είναι απαραίτητο) μετά την έκθεση που προβλέπεται στο άρθρο 20.

Οι απαντήσεις των εθνικών αρχών έδωσαν επίσης περαιτέρω στοιχεία που επιτρέπουν τη λεπτομερέστερη διάρθρωση του καταλόγου για τον οποίο προτείνεται η καθυστέρηση.

Διάφορες οργανώσεις της βιομηχανίας έχουν επίσης εκφράσει την άποψή τους. Θεωρείται ότι η άποψη αυτή είναι αντιπροσωπευτική του συνόλου της βιομηχανίας δεδομένου ότι εκείνοι που αποκρίθηκαν αποτελούν ποσοστό μεγαλύτερο από το 70% της βιομηχανίας της ΕΕ στους προσδιορισθέντες τομείς. Αυτές οι απαντήσεις ήταν σχεδόν χωρίς εξαίρεση σύμφωνες με την άποψη των κρατών μελών. Προέβησαν επίσης σε πολύ σαφή εκτίμηση του μεγέθους του θιγόμενου τομέα και των πιθανών επιπτώσεων εάν δεν βρεθεί λύση.

Διάφορα κράτη μέλη καθώς επίσης και η βιομηχανία επεσήμαναν ότι λόγω των ανησυχιών όσον αφορά τις χειροκατευθυνόμενες συσκευές θραύσης σκυροδέματος και τις αερόσφυρες με κινητήρα εσωτερικής καύσης καθώς και τα ανυψωτικά οχήματα ανωμάλου εδάφους απαιτείται επίσης καθυστέρηση της εφαρμογής των σχετικών ορίων της φάσης ΙΙ για τεχνικούς μόνον λόγους. Μολονότι η έκθεση της WG7 δεν συνιστούσε ρητά τη λήψη του συγκεκριμένου μέτρου, η τεχνική αδυναμία επίτευξης των ορίων της φάσης ΙΙ για τους εν λόγω τύπους εξοπλισμού επαληθεύτηκε, εν τω μεταξύ, από τα μέλη της WG7.

Για τις χειροκατευθυνόμενες συσκευές θραύσης σκυροδέματος και τις αερόσφυρες με κινητήρα εσωτερικής καύσης, η WG7 πρότεινε να περιληφθούν τα εν λόγω μηχανήματα στην κατηγορία "όχι μικρότερα από 30 kg", καθώς η τροποποίηση αυτή θα ευθυγράμμιζε την οδηγία για το θόρυβο με την οδηγία 84/537/ΕΟΚ την οποία κατήργησε και αντικατέστησε. Αυτό θεωρείται αδύνατον δεδομένου ότι τα εν λόγω μηχανήματα προορίζονται να είναι "χειροκατευθυνόμενα", άρα να μην υπερβαίνουν τα 30 kg. Επομένως, θα χρειαζόταν τροποποίηση της κατηγοριοποίησης του εξοπλισμού. Πριν από οποιαδήποτε αξιολόγηση και πιθανή υποβολή πρότασης μετά την έκθεση του άρθρου 20, δεν προσφέρεται δυνατότητα τέτοιας επιλογής. Συνεπώς, επιβεβαιώθηκε κατά τη διάρκεια της δημόσιας διαβούλευσης ότι, εάν δεν υπάρχει η δυνατότητα αυτής της επιλογής, τα εν λόγω μηχανήματα δεν μπορούν για τεχνικούς λόγους να επιτύχουν το προβλεπόμενο όριο της φάσης ΙΙ και, ως εκ τούτου, ο εν λόγω τύπος εξοπλισμού πρέπει να προστεθεί στον κατάλογο για τον οποίο προτείνεται καθυστέρηση. Αυτή η κατηγοριοποίηση έχει καθοριστεί λεπτομερέστερα έπειτα από συζητήσεις με τους ενδιαφερομένους, έτσι ώστε να περιληφθεί εν προκειμένω μόνον εξοπλισμός με μάζα μεταξύ 15 kg και 30 kg.

Όσον αφορά τα ανυψωτικά οχήματα ανωμάλου εδάφους, η έκθεση της WG7 προβλέπει επίσης ότι οι τεχνικές δυσκολίες για την επίτευξη των ορίων της φάσης ΙΙ θα μπορούσαν να επιλυθούν με την τροποποίηση του σχετικού κώδικα δοκιμών, όπως προβλέπεται στο παράρτημα ΙΙΙ της οδηγίας για το θόρυβο. Εντούτοις, αυτό είναι αδύνατον, δεδομένου ότι το άρθρο 19 στοιχείο β της οδηγίας για το θόρυβο προβλέπει ότι η προσαρμογή των κωδίκων δοκιμών που καθορίζονται στο παράρτημα ΙΙΙ στην τεχνική πρόοδο δεν πρέπει να έχει άμεσες επιπτώσεις στη μετρούμενη στάθμη ακουστικής ισχύος του εξοπλισμού που εμπίπτει στο άρθρο 12. Ως εκ τούτου, οι ενδιαφερόμενοι υποστηρίζουν την ανάγκη να επεκταθεί η αναφορά στα "βιομηχανικά ανυψωτικά οχήματα > 10 t" στον κατάλογο εξοπλισμού για τον οποίο προτείνεται καθυστέρηση εφαρμογής της φάσης ΙΙ ώστε να συμπεριλάβει τα " τροχοφόρα αντισταθμιζόμενα ανυψωτικά οχήματα με κινητήρα εσωτερικής καύσης ", προκειμένου να συμπεριληφθούν τα ανυψωτικά οχήματα ανωμάλου εδάφους και, συνεπώς, στην πραγματικότητα, όλα τα ανυψωτικά οχήματα που εμπίπτουν επί του παρόντος στο άρθρο 12.

Κατά την ανοιχτή διαβούλευση τόσο τα κράτη μέλη όσο και οι βιομηχανίες υπογράμμισαν ότι οι δονητικές πλάκες <3kW μπορούν να ικανοποιήσουν τα όρια της φάσης ΙΙ. Ο κατάλογος του υπό εξέταση εξοπλισμού τροποποιήθηκε αντίστοιχα.

Τέλος, πρέπει να τονιστεί ότι, όσον αφορά τους διαστρωτήρες οδοποιίας σύμφωνα με το άρθρο 12, η καθυστέρηση εφαρμογής των ορίων της φάσης ΙΙ ισχύει μόνον για τους τους διαστρωτήρες οδοποιίας με πήχεις εξομάλυνσης και όχι για τους διαστρωτήρες οδοποιίας με πήχεις προ εξομάλυνσης.

- Συλλογή και χρήση εμπειρογνωμοσύνης

Σχετικοί επιστημονικοί τομείς/τομείς εμπειρογνωμοσύνης

Εκπομπή θορύβου

Κύριες οργανώσεις/εμπειρογνώμονες που συμμετείχαν στη διαβούλευση

Ομάδα εργασίας 7

Επιτροπή για το θόρυβο

Ομάδα εργασίας εμπειρογνωμόνων που σχηματίστηκε στο πλαίσιο της επιτροπής για το θόρυβο

Διευθύνουσα ομάδα για το θόρυβο

Χρησιμοποιούμενα μέσα για τη δημοσίευση των συμβουλών εμπειρογνωμόνων

Δημοσίευση στον ιστοχώρο Europa

- Αξιολόγηση αντικτύπου

Λόγω της φύσης της τροποποίησης, δηλ. της καθυστέρησης εφαρμογής των κοινοτικών διατάξεων που δεν κατέστη δυνατόν να εφαρμοστούν, δεν ήταν δυνατόν να πραγματοποιηθεί αξιολόγηση αντικτύπου.

Νομικα στοιχεια της προτασησ

- Σύνοψη της προτεινόμενης δράσης

Προτείνεται να τροποποιηθεί η υποσημείωση (2) του πίνακα του άρθρου 12 για να συμπεριλάβει τους ακόλουθους τύπους εξοπλισμού πέραν από αυτούς που ήδη αναφέρονται (χλοοκοπτικές μηχανές, μηχανές ξακρίσματος χλοοτάπητα/παρυφών χλοοτάπητα).

- Δονητικοί οδοστρωτήρες με βαδίζοντα χειριστή

- Δονητικές πλάκες (>3kW)·

- Δονητικοί κριοί·

- Προωθητές γαιών (με χαλύβδινες ερπύστριες)·

- Φορτωτές (με χαλύβδινες ερπύστριες > 55 kW)·

- Τροχοφόρα αντισταθμιζόμενα ανυψωτικά οχήματα με κινητήρα εσωτερικής καύσης·

- Διαστρωτήρες οδοποιίας (finishers) με πήχεις εξομάλυνσης·

- Χειροκατευθυνόμενες συσκευές θραύσης σκυροδέματος με κινητήρα εσωτερικής καύσης και αεροσφύρες (15<m<30).

Με την προτεινόμενη τροποποίηση οι επιτρεπόμενες στάθμες ακουστικής ισχύος κατά τη φάση ΙΙ για τον ανωτέρω εξοπλισμό θα είναι αποκλειστικά και μόνον ενδεικτικές. Τα οριστικά μεγέθη θα εξαρτηθούν από την τροποποίηση της οδηγίας για το θόρυβο, ύστερα από την υποβολή έκθεσης σύμφωνα με το άρθρο 20.

Επίσης, προτείνεται να τροποποιηθεί το άρθρο 20, έτσι ώστε η Επιτροπή να έχει στη διάθεσή της επαρκή χρόνο για να εκπληρώσει τις υποχρεώσεις της βάσει των άρθρων 16 και 20, καθώς και να ενσωματωθεί στην έκθεση που προβλέπεται στο άρθρο 20 παράγραφος 1 η έκθεση του άρθρου 20 παράγραφος 3.

- Νομική βάση

Σύμφωνα με την οδηγία 2000/14/EΚ, η παρούσα πρόταση βασίζεται στο άρθρο 95 της συνθήκης ΕΚ.

- Αρχή της επικουρικότητας

Οι στόχοι της προτεινόμενης δράσης, δηλαδή να εξασφαλίζεται η ομαλή λειτουργία της εσωτερικής αγοράς μέσω της απαίτησης συμμόρφωσης του εξοπλισμού για εξωτερικούς χώρους σε εναρμονισμένες περιβαλλοντικές ρυθμίσεις για το θόρυβο, δεν μπορούν να επιτευχθούν ικανοποιητικά μέσω της αποκλειστικής δράσης των κρατών μελών και μπορούν, συνεπώς, λόγω της κλίμακας και των συνεπειών τους, να επιτευχθούν καλύτερα σε κοινοτικό επίπεδο.

Η παρούσα πρόταση συμμορφώνεται συνεπώς με την αρχή της επικουρικότητας που ορίζεται στο άρθρο 5 της Συνθήκης.

- Αρχή της αναλογικότητας

Η προτεινόμενη τροποποίηση δεν υπερβαίνει τα μέσα που κρίνονται αναγκαία για την επίτευξη των προαναφερθέντων στόχων.

Οι εμπειρογνώμονες των κρατών μελών καθώς και οι ενδιαφερόμενοι φορείς συμφωνούν ότι τα όρια της φάσης ΙΙ για τον κατάλογο εξοπλισμού που υπάγεται στην προτεινόμενη τροποποίηση δεν είναι τεχνικά εφικτά. Αν δεν καθυστερήσει η έναρξη ισχύος των αντίστοιχων ορίων της φάσης ΙΙ, θα προκληθούν σοβαρές διαταραχές στην εσωτερική αγορά αναφορικά με τον εν λόγω εξοπλισμό.

Παρότι οι εκπρόσωποι της βιομηχανίας πρόβαλαν ισχυρά οικονομικά επιχειρήματα υποστηρίζοντας τη συμπερίληψη και άλλων τύπων εξοπλισμού στον προτεινόμενο κατάλογο για την εφαρμογή μεγαλύτερης μεταβατικής περιόδου, κάτι τέτοιο δεν συνέβη. Συνεπώς, η πρόταση περιγράφει τις απολύτως βασικές τροποποιήσεις που κρίνονται απαραίτητες για να επιτευχθεί η κατάλληλη ισορροπία, όπου αυτό είναι δυνατόν, μεταξύ των επιβαρύνσεων της βιομηχανίας και της πραγμάτωσης των περιβαλλοντικών στόχων.

Η παρούσα πρόταση συμμορφώνεται συνεπώς με την αρχή της αναλογικότητας που ορίζεται στο άρθρο 5 της Συνθήκης.

- Επιλογή νομοθετικού μέσου

Προτεινόμενο νομοθετικό μέσο: οδηγία.

Δεν κρίνεται κατάλληλο κάποιο άλλο νομοθετικό μέσο διότι στην προκειμένη περίπτωση τροποποιείται η υπάρχουσα οδηγία.

Δημοσιονομικές επιπτωσεισ

Η παρούσα πρόταση δεν έχει επιπτώσεις για τον κοινοτικό προϋπολογισμό.

Προσθετες πληροφοριεσ

- Ευρωπαϊκός Οικονομικός Χώρος

Η προτεινόμενη πράξη αφορά θέμα του ΕΟΧ και πρέπει, συνεπώς, να επεκταθεί και για τον Ευρωπαϊκό Οικονομικό Χώρο.

- Μελλοντικά μέτρα

Η πρόταση πρέπει να ιδωθεί υπό το πρίσμα των συνεχιζόμενων εργασιών για τη σύνταξη έκθεσης βάσει του άρθρου 20 παράγραφος 1 της οδηγίας 2000/14/EΚ, με την οποία πρόκειται να αναθεωρηθούν πλήρως οι διατάξεις της οδηγίας, καθώς και τα υπό εξέταση όρια. Εάν κριθεί σκόπιμο να γίνει περαιτέρω τροποποίηση, θα διενεργηθεί πλήρης και εκτεταμένη αξιολόγηση αντικτύπου για να εξασφαλιστεί η απαραίτητη ισορροπία μεταξύ του καθορισμού μελλοντικών φιλόδοξων ορίων για το θόρυβο και της εξασφάλισης του απαιτούμενου χρόνου για την επίτευξη της απαραίτητης τεχνικής προόδου.

2005/0149(COD)

Πρόταση

ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση της οδηγίας 2000/14/EΚ για την προσέγγιση των νομοθεσιών των κρατών μελών σχετικά με την εκπομπή θορύβου στο περιβάλλον από εξοπλισμό προς χρήση σε εξωτερικούς χώρους

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95,

την πρόταση της Επιτροπής[5],

τη γνώμη της Ευρωπαϊκής Οικονομικής και Κοινωνικής Επιτροπής[6],

τη γνώμη της Επιτροπής των Περιφερειών[7],

Αποφασίζοντας σύμφωνα με τη διαδικασία του άρθρου 251 της Συνθήκης,

Εκτιμώντας τα ακόλουθα:

1. Η οδηγία 2000/14/ΕΚ του Ευρωπαϊκού Κοινοβουλίου και του Συμβουλίου της 8ης Μαΐου 2000 για την προσέγγιση των νομοθεσιών των κρατών μελών σχετικά με την εκπομπή θορύβου στο περιβάλλον από εξοπλισμό προς χρήση σε εξωτερικούς χώρους[8] αποτέλεσε αντικείμενο αναθεώρησης από ομάδα εμπειρογνωμόνων που συνέστησαν οι υπηρεσίες της Επιτροπής, την ομάδα εργασίας για τον εξοπλισμό εξωτερικών χώρων.

2. Στην έκθεσή της, της 8ης Ιουλίου 2004, η ομάδα εργασίας για τον εξοπλισμό σε εξωτερικούς χώρους κατέληξε στο συμπέρασμα ότι μια σειρά από όρια της φάσης ΙΙ, που επρόκειτο να εφαρμοστούν υποχρεωτικά από τις 3 Ιανουαρίου 2006, δεν ήταν τεχνικά εφικτές. Ωστόσο, δεν υπήρξε ποτέ η πρόθεση να περιοριστεί η διάθεση στην αγορά ή η λειτουργία εξοπλισμού αποκλειστικά και μόνον βάσει των δυνατοτήτων τεχνικής εφαρμογής.

3. Είναι συνεπώς απαραίτητο να προβλεφθεί ότι ορισμένοι τύποι εξοπλισμού, που αναφέρονται στο άρθρο 12 της οδηγίας 2000/14/EΚ, οι οποίοι δεν θα ήταν σε θέση να ικανοποιήσουν τα όρια της φάσης ΙΙ έως τις 3 Ιανουαρίου 2006 αποκλειστικά και μόνο για τεχνικούς λόγους, μπορούν να διατίθενται στην αγορά ή/και να τίθενται σε λειτουργία μέχρι την ημερομηνία αυτή.

4. Η εμπειρία από τα πέντε πρώτα έτη εφαρμογής της οδηγίας 2000/14/EΚ απέδειξε ότι χρειάζεται περισσότερος χρόνος για να ικανοποιηθούν οι διατάξεις των άρθρων 16 και 20 και ότι υπάρχει ανάγκης αναθεώρησης της οδηγίας με σκοπό την πιθανή τροποποίησή της, ιδίως όσον αφορά τα όρια της φάσης ΙΙ που ορίζει σχετικά. Είναι συνεπώς απαραίτητο να παραταθεί για δύο έτη η προθεσμία υποβολής έκθεσης προς το Ευρωπαϊκό Κοινοβούλιο και το Συμβούλιο σχετικά με την εμπειρία της Επιτροπής από την εφαρμογή και τη διαχείριση της οδηγίας 2000/14/EΚ, όπως ορίζεται στο άρθρο 20 παράγραφος 1 της εν λόγω οδηγίας

5. Στο άρθρο 20 παράγραφος 3 της οδηγίας 2000/14/EΚ προβλέπεται η υποβολή έκθεσης από την Επιτροπή προς το Ευρωπαϊκό Κοινοβούλιο και το Συμβούλιο σχετικά με το εάν και κατά πόσο η τεχνική πρόοδος επιτρέπει τη μείωση των οριακών τιμών για τις χλοοκοπτικές μηχανές και τις μηχανές ξακρίσματος χόρτων/μηχανές ξακρίσματος παρυφών. Καθώς οι υποχρεώσεις που ορίζονται στο άρθρο 20 παράγραφος 1 υπερισχύουν των υποχρεώσεων σύμφωνα με το άρθρο 20 παράγραφος 3 και για να αποφευχθεί η αλληλοεπικάλυψη εργασιών, κρίνεται σκόπιμο να συμπεριληφθούν αυτοί οι τύποι εξοπλισμού στη γενική έκθεση που προβλέπεται στο άρθρο 20 παράγραφος 1 της εν λόγω οδηγίας. Κατά συνέπεια, πρέπει να διαγραφεί η υποχρέωση υποβολής ξεχωριστής έκθεσης σύμφωνα με το άρθρο 20 παράγραφος 3.

6. Καθώς οι στόχοι των τροποποιήσεων αυτών, δηλαδή η εξασφάλιση της ομαλής λειτουργίας της εσωτερικής αγοράς με την απαίτηση συμμόρφωσης του εξοπλισμού προς χρήση σε εξωτερικούς χώρους με εναρμονισμένες περιβαλλοντικές ρυθμίσεις σχετικά με το θόρυβο, δεν μπορούν να επιτευχθούν ικανοποιητικά με την αποκλειστική δράση των κρατών μελών και μπορούν, συνεπώς, λόγω της κλίμακας και των συνεπειών τους, να επιτευχθούν καλύτερα σε κοινοτικό επίπεδο, η Κοινότητα μπορεί να λάβει μέτρα σύμφωνα με την αρχή της επικουρικότητας που ορίζεται στο άρθρο 5 της Συνθήκης. Σύμφωνα με την αρχή της επικουρικότητας, που προβλέπεται στο εν λόγω άρθρο, οι τροποποιήσεις αυτές δεν υπερβαίνουν τα μέτρα που κρίνονται απαραίτητα για την επίτευξη των στόχων αυτών, εφόσον το πεδίο τους περιορίζεται στους τύπους εξοπλισμού που προς το παρόν είναι αδύνατον να συμμορφωθούν με τα όρια της φάσης ΙΙ για τεχνικούς λόγους.

7. Συνεπώς, η οδηγία 2000/14/EΚ πρέπει να τροποποιηθεί ανάλογα,

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 2000/14/ΕΚ τροποποιείται ως εξής:

(1) Ο πίνακας στο άρθρο 12 αντικαθίσταται ως εξής:

Τύπος εξοπλισμού | Καθαρή εγκατεστημένη ισχύς P (σε kW) Ηλεκτρική ισχύς Pel (1) σε kW Μάζα μηχανήματος m σε kg Πλάτος κοπής L σε cm | Επιτρεπόμενη στάθμη ακουστικής ισχύος σε dB/1 pW |

Φάση Ι από τις 3 Ιανουαρίου 2002 | Φάση ΙΙ από τις 3 Ιανουαρίου 2006 |

Μηχανήματα συμπίεσης, δονούμενοι | P ( 8 | 108 | 105(2) |

οδοστρωτήρες, δονητικές πλάκες,, δονούμενοι | 8 < P ( 70 | 109 | 106(2) |

κριοί) | P > 70 | 89 + 11 lg P | 86 + 11 lg P(2) |

Ερπυστριοφόροι προωθητές γαιών, ερπυστριοφόροι φορτωτές, | P ( 55 | 106 | 103 (2) |

ερπυστριοφόροι εκσκαφείς-φορτωτές | P > 55 | 87 + 11 lg P | 84 + 11 lg P(2) |

Τροχοφόροι προωθητές γαιών, τροχοφόροι φορτωτές, τροχοφόροι εκσκαφείς-φορτωτές, ανατρεπόμενα οχήματα, ισοπεδωτές, συμπιεστές τύπου φορτωτή για χώρους υγειονομικής ταφής απορριμμάτων, | P ( 55 | 104 | 101(2) |

αντισταθμιζόμενα ανυψωτικά οχήματα με κινητήρα εσωτερικής καύσης, κινητοί γερανοί, μηχανήματα συμπύκνωσης (μη δονητικοί οδοστρωτήρες), διαστρωτήρες οδοποιίας (finishers), συγκροτήματα υδραυλικής ισχύος | P > 55 | 85 + 11 lg P | 82 + 11 lg P(2) |

Εκσκαφείς, αναβατόρια για δομικά υλικά, | P ( 15 | 96 | 93 |

βαρούλκα δομικών κατασκευών μοτοσκαπτικές φρέζες | P > 15 | 83 + 11 lg P | 80 + 11 lg P |

Χειροκατευθυνόμενες συσκευές θραύσης σκυροδέματος και αερόσφυρες | m ( 15 | 107 | 105 |

15 < m < 30 | 94 + 11 lg m | 92 + 11 lg m(2) |

m ( 30 | 96 + 11 lg m | 94 + 11 lg m |

Πυργογερανοί | 98 + lg P | 96 + lg P |

Ηλεκτροπαραγωγά ζεύγη συγκόλλησης και ηλεκτροπαραγωγά ζεύγη ισχύος | Pel ( 2 | 97 + lg Pel | 95 + lg Pel |

2 < Pel ( 10 | 98 + lg Pel | 96 + lg Pel |

10 > Pel | 97 + lg Pel | 95 + lg Pel |

Αεροσυμπιεστές | P ( 15 | 99 | 97 |

P > 15 | 97 + 2 lg P | 95 + 2 lg P |

Χορτοκοπτικές μηχανές, | L (50 | 96 | 94(2) |

μηχανές ξακρίσματος χλοοτάπητα/μηχανές ξακρίσματος παρυφών χλοοτάπητα | 50 < L ( 70 | 100 | 98 |

70 < L ( 120 | 100 | 98(2) |

L > 120 | 105 | 103(2) |

(1) Pel για ηλεκτροπαραγωγά ζεύγη συγκόλλησης: συμβατικό ρεύμα συγκόλλησης πολλαπλασιαζόμενο με τη συμβατική τάση υπό φορτίο για τη χαμηλότερη τιμή του συντελεστή απόδοσης που παρέχει ο κατασκευαστής. Pel για ηλεκτροπαραγωγά ζεύγη: κύρια ενέργεια σύμφωνα με το εδάφιο 13.3.2 του ISO 8528-1:1993 (2) Τα μεγέθη για τη φάση ΙΙ είναι ενδεικτικά μόνο για τους εξής τύπους εξοπλισμού: - Δονούμενοι οδοστρωτήρες με βαδίζοντα χειριστή· - Δονητικές πλάκες (>3kW)· - Δονητικοί κριοί· - Προωθητές γαιών (με χαλύβδινες ερπύστριες)· - Φορτωτές (με χαλύβδινες ερπύστριες > 55 kW)· - Τροχοφόρα αντισταθμιζόμενα οχήματα με κινητήρα εσωτερικής καύσης· - Διαστρωτήρες οδοποιίας (finishers) με πήχεις εξομάλυνσης· - Χειροκατευθυνόμενες συσκευές θραύσης σκυροδέματος με κινητήρα εσωτερικής καύσης και αεροσφύρες (15<m<30) - Μηχανές ξακρίσματος χλοοτάπητα/μηχανές ξακρίσματος παρυφών χλοοτάπητα. Τα οριστικά μεγέθη θα εξαρτηθούν από την τροποποίηση της οδηγίας ύστερα από την υποβολή της έκθεσης που προβλέπεται στο άρθρο 20 παράγραφος 1. Σε περίπτωση μη τροποποίησης, τα μεγέθη της φάσης Ι θα συνεχίσουν να ισχύουν και κατά τη φάση ΙΙ. |

Η επιτρεπόμενη στάθμη ακουστικής ισχύος στρογγυλεύεται στον πλησιέστερο ακέραιο αριθμό προς τα πάνω ή προς τα κάτω (για δεκαδικό κλάσμα μικρότερο του 0,5 να χρησιμοποιείται η μικρότερη τιμή· για δεκαδικό κλάσμα μεγαλύτερο ή ίσο του 0,5 η ανώτερη) |

(2) Το άρθρο 20 τροποποιείται ως εξής:

α) Η παράγραφος 1 τροποποιείται ως εξής:

Στην πρώτη φράση οι όροι « Το αργότερο στις 3 Ιανουαρίου 2005 » αντικαθίστανται από τη φράση « Το αργότερο στις 3 Ιανουαρίου 2007 »·

β) Η παράγραφος 3 διαγράφεται.

Άρθρο 2

1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία έως τις 31 Δεκεμβρίου 2005 το αργότερο. Ανακοινώνουν αμέσως στην Επιτροπή το κείμενο των διατάξεων αυτών καθώς και πίνακα αντιστοιχίας μεταξύ των διατάξεων αυτών και της παρούσας οδηγίας.

Εφαρμόζουν τις διατάξεις αυτές από τις 3 Ιανουαρίου 2006.

Όταν τα κράτη μέλη θεσπίζουν τις ανωτέρω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη έκδοσή τους. Ο τρόπος της αναφοράς αποφασίζεται από τα κράτη μέλη.

2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.

Άρθρο 3

Η παρούσα οδηγία αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης .

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες, […]

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

[…] […]

[1] ΕΕ L 162 της 3.7.2000, σ. 1.

[2] ΕΕ C 138 της 17.5.1993, σ. 1.

[3] ΕΕ C 136 της 4.6.1985, σ. 1.

[4] ΕΕ L 220 της 30.8.1993, σ. 23.

[5] ΕΕ C […] της […], σ. […].

[6] ΕΕ C […] της […], σ. […].

[7] ΕΕ C […] της […], σ. […].

[8] ΕΕ L 162 της 3.7.2000, σ.1